Mannen fra Romsdal ble onsdag ettermiddag pågrepet i en bolig i Ålesund, og siktet for drapet på Anja Weløy Aarseth (21). I avhør natt til torsdag erkjente den siktede mannen å ha forvoldt 21-åringens død.
- Siktede har erkjent overfor meg og politiet at det er han som har forvoldt kvinnens død, sier forsvar Reidar Andresen til VG.
Shippingstudenten ble funnet drept på Akslafjellet i Ålesund sist lørdag, etter å ha vært savnet siden onsdag i forrige uke.
Til NRK forteller politiadvokat Yngve Skovly i Sunnmøre politidistrikt at de fikk tips om 23-åringen fra Nordmøre og Romsdal politidistrikt allerede før politiet hadde fått treff på DNA-prøvene, som var bakgrunnen for pågripelsen.
Politimester Arnstein Nilssen i Nordmøre og Romsdal politidistrikt opplyser at alle henvendelser om drapet i Ålesund må gå gjennom Sunnmøre politidistrikt. Han ønsker derfor ikke å opplyse om innholdet i tipset de ga nabodistriktet.